作者:李鹹用
標題:和吳處士題村叟壁
內容:因閱鄉居景，歸心寸火然。吾家依碧嶂，小檻枕清川。遠雨籠孤戍，斜陽隔斷煙。沙虛遺虎跡，水洑聚蛟涎。糲曲芟汀蓼，甘茶挈石泉。霜朝巡慄樹，風夜探漁船。戲日魚呈腹，翹灘鷺並肩。棋尋磐石淨，酒傍野花妍。器以鋤為利，家惟竹直錢。飯香同豆熟，湯暖摘松煎。睡島鳧藏足，攀藤狖凍拳。淺茅鳴鬥雉，曲枿嘯寒鳶。秋果楂梨澀，晨羞筍蕨鮮。衣蓑留冷閣，席草種閒田。椎髻擔鋪餉，龐眉識稔年。嚇鷹芻戴笠，驅犢筱充鞭。不重官於社，常尊食作天。穀深青靄蔽，峰迥白雲纏。每憶關魂夢，長誇表愛憐。覽君書壁句，誘我率成篇。